تعقيب على نقطة إن الإسلام بينتشر وناس كتير بتسلم كل يوم: طيب في المقابل الإلحاد واللادينية بينتشروا برضه وناس كتير بتلحد كل يوم، وفي السعودية نفسها كمان عددهم بقى كبير أوي، ده غير إني شفت سنة كتير بيتشيعوا لكن ماشفتش حالة واحدة مؤكدة لشيعي يعتنق مذهب السنة.
أيوة ما هو دا يدعم كلامي ، أنا بأقول له : لو الناس بتؤمن باللي عليه آبائهم فقط ، فليه ناس بتخش في الإسلام وهما من المسيحية ، لأن سؤاله كان عن المسيحية ، دا دليل أن حجته مش صح يعني ، دا قصدي من أن أقول أن الناس بتخش في الإسلام.  وصلت؟ في ليا بقى تعقيبات على السؤال ، هي مش في صلبه آه ، بس حابب أقولها لو تسمح.  1- في حالات كتير مؤكده بيتحولوا من شيعة لسنة ، بل ومراجع شيعية بتتحول للسنة برضه ، فهو مسألة أنك ما شفتش دي ما تدلش على أنه ما بيحصلش.  2- لما بنستدل بانتشار الإسلام في أوروبا وأمريكا .. إلخ ، إحنا مش بنستدل على صحة الإسلام بانتشاره ، لأنه في يوم كان 13 واحد ع الأرض بس هما اللي مسلمين ، ومع ذلك كان صح برضه ساعتها ، فإحنا مش مسألة العدد هي اللي عاملة لنا أزمة ، خالص. 3- وفي نفس الوقت ، لما بنستدل على صحة الإسلام بدخول الناس دول فيه ، فإحنا بنتكلم هنا عن "الدوافع"  وأتمنى النقطة دي تكون واضحة في الكلام القادم.  إيه مسألة الدوافع دي؟  يعني دلوقتي واحد في مجاهل أفريقيا ، فقير معدم ، ومنقطع عن الإسلام تمامًا ، مسلم بالاسم فقط ، لا يعرف عربي ، ولا قرآن ، وماعندوش حتى مصاحف ، لما يجيله حملة إغاثية يدبحوا له كل يوم دبيحة ، ويأكلوه ويلبسوه ويعلموا ولاده ، ويقولوا له : دول هدية من المسيح ، مفهوم جدًا ليه يتنصر ، مش كده؟  لما يبقى شاب مسلم ، ما قرأش كتاب عن الإسلام كامل في حياته ، واللي يعرفه عن الصلاة والصوم هو أنهم عبادات مهمة وكده ، وممكن لو اتسأل مين ربنا وإيه صفاته ما يردش ، لما دا يجيله متخفي بالعلم ، ويدعي المنطقية ، ومدعوم بأموال ضخمة وآلة إعلامية مهولة ، وصفحات فيس بوك مليونية ، وهجوم يومي على ثوابت الدين ، فمفهوم جدًا ليه الشخص دا ألحد ، بالتأكيد مفهوم ، الدافع موجود.  لما يبقى واحد سني عرافي أو لبناني أو سعودي حتى مستضعف وطالع عينه ، والشيعة ليهم قوة إقليمية جبارة وميلشيات مسلحة في كل حتة ، وأحيانًا بيكونوا هما المتحكمين الفعليين في الأمور زي العراق ولبنان وكده ، فمفهوم ، مفهوم جدًا ليه دا تشيّع؟ لكن لما "قس" نصراني ، يتحول للإسلام ، وهو في قمة المجد والسيادة ، ومش واحد ، دول بالآلاف ، إيه الدافع؟  وهل في شيوخ بنفس العدد بيتحولوا للنصرانية؟ فاهم؟  لما واحد أوروبي وابن ناس ، وشغال في وظيفة مرموقة ، وحاجة آخر راحة ، إيه اللي يجبره يفكّر في الإسلام أصلًا؟ ، إيه الدافع؟ زي اللي بنشوفهم في برنامج "بالقرآن اهتديت" دول؟ وزي اللي بيبقوا في محاضرات ذاكر نايك ويوسف استس وعبد الرحمن جرين وحمزة تيزوريتس ، وهكذا ،، كل دول أساسًا شباب غربي غرقان في النعم الدنيوية والحريات والحاجات الجميلة دي ، ولو أسلموا ممكن يستغنوا عن حاجات كتير من دي ، فإيه الدافع؟ لما واحد يكون أصلًا لو أسلم هيضطهد وليس العكس ، فيقوم يختار يسلم ويضطهد ، إيه الدافع؟  مافيش غير إجابة واحدة : أن الإسلام يحمل في داخله براهين أقوى من أي دين آخر.. فإحنا لما بنتكلم عن الإحصائيات دي والكلام دا ، إحنا مش بنتكلم على أنها في "ذاتها" دليل على صحة الإسلام خالص ، لأ ، ولا حتى يهمنا دا.  لكن بنتسائل تساؤل مشروع : أليس إسلام كل هؤلاء الناس ، مع انعدام الدافع تقريبًا دليل على قوة الإسلام وقوة براهينه وأنه دين جذّاب حقًا؟  بس ، دا المقصود.  أتمنى تكون الإجابة وافية لكل اللي في دماغك من تساؤلات.